Speur-Inspekteur Bennie Griesel van die Provinsiale Taakspan van die Speurdiens in die Wes Kaap is opsoek na 'n Amerikaanse meisie wat agtervolg word. Haar vriendin is reeds vermoor. Griesel is 'n ou-skool speurder wat amper sy loopbaan en definitief sy gesin weens die bottel weggegooi het... maar as hy werk, werk hy hard en onverpoosd totdat hy resultate kry.
Ek dink 13 Uur is 'n sorgvuldig en deeglike boek. Deon Meyer skets 'n lewensgetroue beeld van die Polisiediens. Selfs die swak taalgebruik en vloekwoorde van Bennie Griesel en sommige van sy kollegas oortuig. Daar is niks wat buitensporig is nie.
Nic de Jager se voorlesing is duidelik, teen 'n goeie pas en hy kry dit reg om 'n mens met sy stem in die storie in te trek.
Waarom dan net vier vir uitvoering en die storie? Omdat ek regtig dink dat hoewel dit is hoe Polisielede vloek hulle nie elke oomblik so vloek nie. Dit is meer steurend op die oor as op papier. Verder dink ek Nic de Jager lees "S.A.P.S." verkeerd. In Afrikaans is dit net wanneer iemand vinnig na 'Saps' (soos 'sap' met 'n 's') verwys dat die woord Saps gebruik anders is dit SAPD vir Suid-Afrikaanse Polisiediens.
Deon Meyer slaag egter om 'n boeiende en spannende verhaal op te dis met 'n geloofwaardige SA Polisiediens. Bennie Griesel is 'n soort Afrikaanse Sherlock Holmes, sonder maniere, met 'n vuilbek en 'n briljante instink. Lekker luister!